ໄຂກອງປະຊຸມເຈລະຈາ Shangri-La ຄັ້ງທີ 17
ກປ.ອອນໄລ - ກອງປະຊຸມເຈລະຈາ Shangri-La ຄັ້ງທີ 17 - ເວທີປາໄສປ້ອງກັນຄວາມສະຫງົບສໍາຄັນແຖວໜ້າຢູ່ພາກພື້ນອາຊີ-ປາຊີຟິກ ໄດ້ໄຂຂຶ້ນຢ່າງເປັນທາງການໃນຕອນຄໍ່າວັນທີ 1 ມິຖຸນາ, ຢູ່ ສິງກະໂປ ດ້ວຍການເຂົ້າຮ່ວມຂອງບັນດາຜູ້ແທນກວ່າ 570 ຄົນທີ່ມາຈາກ 40 ປະເທດ ແລະເຂດແຄວ້ນ, ໂດຍມີຈຳນວນຜູ້ແທນຂັ້ນລັດຖະມົນຕີປ້ອງກັນປະເທດຫຼາຍທີ່ສຸດນັບແຕ່ກ່ອນມາເຖິງປັດຈຸບັນ. ຄະນະຜູ້ແທນການທະຫານຂັ້ນສູງຫວຽດນາມ ໂດຍທ່ານພົນເອກ ໂງຊວນລິກ ກໍາມະການກົມການເມືອງ, ຮອງເລຂາຄະນະພັກການທະຫານສູນກາງ, ລັດຖະມົນຕີກະຊວງປ້ອງກັນປະເທດ ເປັນຫົວໜ້າຄະນະ.
ກ່າວຄໍາເຫັນທີ່ວາລະໄຂກອງປະຊຸມເຈລະຈາ, ທ່ານນາຍົກລັດຖະມົນຕີ ອິນເດຍ Narendra Modi ໄດ້ເນັ້ນໜັກວ່າ: “ການຮ່ວມມືພ້ອມກັນຊ່ວຍໃຫ້ບັນດາປະເທດສາມາດຮັບມືກັບບັນດາສິ່ງທ້າທາຍຂອງຍຸກສະໄໝ”. “ການແກ່ງແຍ່ງແມ່ນເລື່ອງປົກກະຕິແຕ່ການແກ່ງແຍ່ງບໍ່ໃຫ້ກາຍເປັນການປະທະກັນ”; ຄວາມແຕກຕ່າງບໍ່ໃຫ້ກາຍເປັນການຂັດແຍ້ງກັນ”, ພ້ອມທັງໃຫ້ຮູ້ວ່າ “ບັນດາສິ່ງທີ່ອິນເດຍ ຊອກຫາແມ່ນຄວາມສະເໝີພາບໃຫ້ແກ່ທຸກໆຄົນ”.
ໃນຂອບເຂດບັນດາການເຄື່ອນໄຫວຢູ່ນອກກອງປະຊຸມເຈລະຈາ Shangri-La ຄັ້ງທີ 17, ວັນທີ 1 ມິຖຸນາ, ທ່ານພົນເອກ ໂງຊວນລິກ ໄດ້ມີການພົບປະສອງຝ່າຍກັບທ່ານ James Mattis ລັດຖະມົນຕີກະຊວງປ້ອງກັນປະເທດອາເມລິກາ, ທ່ານ Ron Mark ລັດຖະມົນຕີກະຊວງປ້ອງກັນປະເທດ ນິວຊີແລນ, ທ່ານ Gavin Williamson ລັດຖະມົນຕີກະຊວງປ້ອງກັນປະເທດ ອັງກິດ ແລະພົບປະສອງຝ່າຍກັບທ່ານ Ng Eng Heng ລັດຖະມົນຕີກະຊວງປ້ອງກັນປະເທດ ສິງກະໂປ.
ທີ່ການພົບປະກັບທ່ານ James Mattis ລັດຖະມົນຕີປ້ອງກັນປະເທດອາເມລິກາ, ລັດຖະມົນຕີສອງທ່ານ ຖືວ່າ, ຜົນການຮ່ວມມືລະຫວ່າງຫວຽດນາມ ແລະອາເມລິກາ ໃນໄລຍະຜ່ານມາບັນລຸໄດ້ປະສິດທິຜົນແທດຈິງ, ສອດຄ່ອງກັບການພົວພັນຄູ່ຮ່ວມມືຮອບດ້ານລະຫວ່າງສອງປະເທດ, ປະກອບສ່ວນເຂົ້າໃນການຮັກສາສັນຕິພາບ, ສະຖຽນລະພາບຢູ່ພາກພື້ນ ແລະໃນໂລກ.
ທ່ານລັດຖະມົນຕີ James Mattis ໃຫ້ຮູ້ວ່າ, ອາເມລິກາ ຊົມເຊີຍທັດສະນະຂອງຫວຽດນາມ ຢູ່ພາກພື້ນ ແລະໃນໂລກ, ສະໜັບສະໜູນຫວຽດນາມ ປະຕິບັດສໍາເລັດບົດບາດເປັນປະທານອາຊຽນ ໃນປີ 2020. ທ່ານລັດຖະມົນຕີ James Mattis ກໍ່ຕີລາຄາສູງເລື່ອງຫວຽດນາມ ເຂົ້າຮ່ວມການເຄື່ອນໄຫວຮັກສາສັນຕິພາບສະຫະປະຊາຊາດ.
ທ່ານລັດຖະມົນຕີ ໂງຊວນລິກ ຊົມເຊີຍອາເມລິກາ ສືບຕໍ່ຮ່ວມມືເພື່ອເລີ່ມລົງມືກໍ່ສ້າງໂຄງການກໍາຈັດມົນລະພິດຈາກທາດພິດສີສົ້ມດີໂອຊິນຢູ່ສະໜາມບິນ ບຽນຮວ່າ ແລະສະໜັບສະໜູນເລື່ອງຫວຽດນາມ ຜັນຂະຫຍາຍໂຮງໝໍສະໜາມ ຂັ້ນ 2 ແລະກອງຮ້ອຍຊ່າງແສງທີ່ຄະນະປະຕິບັດງານຮັກສາສັນຕິພາບ ໂດຍສະຫະປະຊາຊາດ ບົ່ງຕົວໂດຍໄວ.
ແປໂດຍ: ຮວ່າງເຈື່ອງ